VVSK pritarė patobulintam Valstybės tarnybos įstatymo pataisų projektui Nr. XIP-4999

Valstybės valdymo ir savivaldybių komitetas 2012 m. lapkričio 28 d. paskirtas pagrindiniu komitetu svarstė Valstybės tarnybos įstatymo 31, 4, 9, 11, 13, 14, 15, 16, 161, 17, 22, 29, 30, 311, 32, 34, 41, 43, 44, 46, 47, 48, 49, 50, 51 straipsnių pakeitimo ir papildymo įstatymo pakeitimo įstatymo projektą (Nr. XIP-4999) ir pritarė Komiteto patobulintam įstatymo projektui ir komiteto išvadai. 


Šiuo projektu siekiama nukelti ir patobulinti Valstybės tarnybos įstatymo (VTĮ) pakeitimo įstatyme numatytas su valstybės tarnautojų priėmimu susijusias nuostatas. Penkiems mėnesiams (nuo 2013 m. sausio 1 d. iki birželio 1 d.) nukeliant VTĮ pakeitimo įstatymo nuostatų, susijusių su tuo, kad asmenys, priimami į valstybės tarnautojo pareigas, turi turėti bendrųjų gebėjimų ir vadovavimo gebėjimų visumą, įsigaliojimo terminą siekiama tinkamai pasiruošti šio įstatymo įgyvendinimui, t. y. pereinamuoju laikotarpiu sudaryti valstybės tarnautojų rezervą; siekiant taupyti lėšas siūloma atsisakyti pretendentų į valstybės tarnautojo pareigas užsienio kalbos tikrinimo Valstybės tarnybos departamente. Patobulintame projekte numatyta, kad Valstybės tarnybai reikalingos užsienio kalbos žinios bus tikrinamos Lietuvos Respublikos vidaus reikalų ministro nustatyta tvarka.

Taip pat posėdyje Komitetas pasirengė svarstyti visą eilę įstatymų projektų,  teiktų kartu su 2013 m. biudžeto projektu bei aptarė teisės aktų svarstymo komitete tvarką ir kitus einamuosius klausimus.

